মালদার পর এবার ঠাকুরনগরে অভিষেক! র‍্যাম্পে হেঁটে কী বার্তা দেবেন?

ওয়েব ডেস্ক : বাংলায় আসন্ন বিধানসভা নির্বাচন (West bengal Assembly Election 2026)। তার আগে প্রচারে নেমে পড়েছেন শাসক বিরোধী দলের নেতারা। এদিকে নতুন বছরের শুরু থেকে রাজ্যের বিভিন্ন জেলায় গিয়ে প্রচার শুরু করেছেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। সেখান থেকে কেন্দ্রের বিজেপি সরকারকে একাধিক ইস্যুতে আক্রমণ করেছেন তিনি। শুক্রবার উত্তর ২৪ পরগনা জেলার গাইঘাটা থানার ঠাকুরনগর (Thakurnagar) ঠাকুরবাড়িতে আজ আসছেন অভিষেক (Abhishek Banerjee)। সেখানে র‍্যাম্পে হেঁটে কর্মীদের বার্তা দেন তিনি? সে দিকে তাকিয়ে রয়েছে রাজনৈতিক মহল।

জানা গিয়েছে, এদিন দুপুর দু’টো নাগাদ নদিয়ার একটি জনসভা শেষ করে ঠাকুরনগর (Thakurnagar) ঠাকুরবাড়িতে আসবেন। সেই কারণে কঠোর নিরাপত্তা ব্যবস্থা করা হয়েছে। নিরাপত্তার দায়িত্বে একদিকে রয়েছে রাজ্য পুলিশ, আর অন্যদিকে রয়েছে কেন্দ্রীয় বাহিনী। জানা যাচ্ছে, হরিচাঁদ ঠাকুরের মন্দির ও শান্তনু ঠাকুরের বাড়ির সামনে মোতায়েন করা হয়েছে কেন্দ্র বাহিনী। সূত্রের খরব, চারশোর উপরে কেন্দ্রীয় বাহিনী আসছে। শান্তনু ঠাকুরের অল ইন্ডিয়া মতুয়া মহা সংঘরের পক্ষ থেকে জানানো হয়েছে, মূলত শান্তনু ঠাকুরের নিরাপত্তার জন্যই কেন্দ্র বাহিনী ডাকা হয়েছে।

এর পরেই ১০ জানুয়ারি শনিবার বাঁকুড়ার শালতোড়ায় সেন্টিনারি কলেজ মাঠেও অভিষেক বন্দ্যোপাধ্যায়ের সভা হবে। সেই জনসভাকে ঘিরে তৃণমূল শিবিরে জোর প্রস্তুতি চলছে। প্রসঙ্গত, ২০২১-এর বিধানসভা নির্বাচনে শালতোড়া বিধানসভার আসন হাতছাড়া হয় তৃণমূলের। তা দখল করে বিজেপি। তবে ২০২৪-এর লোকসভা নির্বাচনের শালতোড়া বিধানসভায় এগিয়ে যায় তৃণমূল। এবার ২০২৬-এর বিধানসভা নির্বাচনে শালতোড়ার আসন পুনরুদ্ধার লক্ষ্য তৃণমূলের। সেই লক্ষ্যেই অভিষেক বন্দ্যোপাধ্যায়-কে আগাম আসরে নামিয়ে শালতোড়ার সভার মাধ্যমে দলের কর্মীদের মনোবল চাঙ্গা করে শালতোড়ায় তৃণমূলের ভোট ব্যাঙ্ক নিজেদের ঝুলিতে নিয়ে আসার চেষ্টা করবে তৃণমূল।

আরও খবর : গঙ্গাসাগর মেলায় অগ্নিকাণ্ডের ঘটনা, ভস্মীভূত একাধিক ছাউনি

অন্যদিকে শালতোড়ার পাথর ক্রাসার শিল্প দীর্ঘদিন বন্ধ। হাজার হাজার শ্রমিক কাজ হারিয়েছেন। অভিষেক এসে এই শিল্প চালু করতে উদ্যোগী হন। চালু হয় বেশ কয়েকটি পাথর ক্রাসার শিল্প। তবে ফের তা বন্ধ হয়ে যায়। তার পরে আবার ডায়মন্ড হারবারের সাংসদ শালতোড়ার মাটিতে আসছেন। বন্ধ হয়ে থাকা পাথর ক্রাসার শিল্প ও শিল্পের সঙ্গে যুক্ত হাজার হাজার শ্রমিকরা আশায় রয়েছেন। এবার পাথর শিল্প ফের জেগে উঠবে অভিষেকের শালতোড়ার সভা নিয়ে এমনই মনে করছেন শ্রমিকরা।

তৃণমূল সাংসদের অরূপ চক্রবর্তী দাবি করেছেন, অভিষেকের সভা একটা বড় প্রাপ্তি। পাথর শিল্প নিয়ে রাজ্য সরকার ও অভিষেক ভাবছে। তবে বিজেপির তরফে দাবি করা হয়েছে, এই পাথর ক্রাসার শিল্প বন্ধের পিছনে দায় রাজ্য সরকারের। বিজেপি শালতোড়ায় জেতার পরেই এগুলো বন্ধ করে দেওয়া হয়েছে বলে অভিযোগ করা হয়েছে। অভিষেকের সভাকেও কটাক্ষ করেছেন এলাকার বিজেপি বিধায়ক চন্দনা বাউরীও।